**תוכניות העשרה חינוכיות חווייתיות לעולם העמיות היהודית**

**עולם היצירה היהודית**

**מי אמר מה?**

עולם היצירה היהודית הוא עמוק ורחב כאוקיינוס, לעיתים סוער, לעיתים מאפשר הצצה צלולה למצולותיו.

מכיל מגוון עשיר וצבעוני של תפיסות ודעות, משוררים וכותבות הוגים ואמניות. הוא מאפשר לכל אחד ואחת מאיתנו למצוא את עצמו, ליצור בעצמו את היהדות שלו.

אחד אתגרים הבולטים העומדים בפני צעירים בעומדם למול עולם היצירה היהודית הוא בתחושה של חוסר נגישות, חוסר היכרות, חוסר רלוונטיות. אנו ב"תוכניות חינוכיות- קול עמי", שואפים לפתוח סדק במה שנדמה לעיתים כחומה בצורה, לתת לצעירים מפתח לדלת שתפתח את עיניהם ומחשבתם.

מטרתה של מתודה זו, היא להכיר דמויות מגוונות מעולם המחשבה היהודי, לזהות דפוסי חשיבה מקבעים ומבדלים ולשנותם.

הערכה מכילה ביוגרפיות ותמונות של דמויות מגוונות, וציטוטים מוכרים (יותר או פחות) שלהם. בנוסף, כל משתתף יקבל כלי כתיבה ודף, עליו יהיו ממוקמים בשני טורים הדמויות ודבריהם.

המתודה בפועל:

בין 75-90 דקות.

על קיר בצד אחד של החלל יודבקו הביוגרפיות והתמונות ובצידו השני- הציטוטים.

**25 דקות**- המשתתפים יתבקשו לעשות התאמה בין הדברים שנאמרו לדוברים שאמרו אותם.

**10 דקות**- בתום הזמן יאספו בקבוצות קטנות של כ-4-5 משתתפים, ישוו את הממצאים וינסו לשכנע באם נמצאה חוסר הלימה בחיבורים השונים.

**10 דקות**- איסוף המידע מהקבוצות:

* על מה הסכימו/ על מה לא הסכימו
* אילו דברים היו הכי מאתגרים לפיצוח/ איזו דמות הייתה הכי מורכבת לפיצוח
* הם היו פה דברים שלא התחברתם אליהם בכלל? מהם?
* האם היו פה קטעים שהזדהיתם איתם? מהם?
* האם היה לכם קל להצמיד בין האישים לדבריהם?
* מה עמד בבסיסן של ההצמדות הללו? ידע קודם שהיה לכם על האדם? המראה שלו?

**30 דקות-** דיון. מדברים על חשיבות ההיכרות עם המגוון הקיים בארון הספרים היהודי. מה נכנס לתוכו ומה אולי לא. מי נכנס לתוכו ומי אולי לא. מדגישים את היכולת להחזיק בדעות מגוונות גם אם הן סותרות (ולתת דוגמאות מהדמויות שחלקן אמרו דברים שלא מתיישבים אם התפיסה הרווחת לגביהן) ועל הדברים שמחברים בנינו גם כשעל פניו נדמה שאין.

**10 דקות**- סיכום (ניתן להעזר במקור הנספח).

נספח לסיכום דיון "מי אמר מה"- עולם היצירה היהודית

דבריו של אבי דבוש, (1976), פעיל סביבתי, חברתי ופוליטי ישראלי. גדל בשכונת העתיקות באשקלון, התחנך בחינוך הממלכתי-דתי, למד בישיבת אור עציון והדריך בבני עקיבא. בעברו עבודות ניהול בקרן החדשה לישראל. כיום מתגורר בשדרות.

"..רובנו מאמינים שיש סתירה בין חיבור דתי, יהודי בפרט, ובין תמיכה בסוציאל-דמוקרטיה ובפשרה טריטוריאלית. גם אם זו לא עובדה, זו בהחלט דעה רווחת ופופולרית... כאילו יש זהות בין שומרי שבת ומסורת ובין מדירי ותוקפי נשים. וכאילו לא יעלה על הדעת שיש חפיפה בין אלה ובין מי שמתנגדים לכיבוש הישראלי בשטחים. ההפרדה האוטומטית והשקרית בין שומרי דת ומסורת יהודית ובין שמאל היא הרסנית, לשמאל ודאי, אבל גם לחברה הישראלית כולה.. כשאני מספר שאני גבאי של בית כנסת ומוביל בית מדרש בשדרות, לצד היותי מועמד ברשימת מרצ לכנסת, אני נתקל בתגובות הנעות בין סקרנות אדירה להלם מוחלט. העובדה היא שלא רק שאין סתירה בין הדברים בשבילי. בדיוק להיפך. בדרשת פרשת שבוע שאני נותן מדי שישי בבית הכנסת, אני רואה את כל הערכים בשמם אני בפוליטיקה. דאגה לגר, ליתום, לאלמנה ולעני. ערבות הדדית, זכויות עובדים, שאיפה לשלום, קהילה, דמוקרטיה. בעניין זה אני מתלמידי רבן יוחנן בן זכאי, 'השמאלני הבוגד', שהציל וחידש את היהדות בתקופת חורבן בית המקדש, ופעל בדיוק באזורים הגיאוגרפיים בהם אני פועל כיום..."

אבי דבוש, טור באתר NRG, 5/4/2017